Document ID: 32014R0136

A BIZOTTSÁG 136/2014/EU RENDELETE
(2014. február 11.)
a 2007/46/EK európai parlamenti és tanácsi irányelv módosításáról, valamint a 692/2008/EK bizottsági rendeletnek a könnyű személy- és haszongépjárművek kibocsátásai (Euro 5 és 6) tekintetében történő módosításáról és az 582/2011/EU bizottsági rendeletnek a nehéz tehergépjárművek kibocsátásai (Euro VI) tekintetében történő módosításáról
(EGT-vonatkozású szöveg)
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel a gépjárművek és pótkocsijaik, valamint az ilyen járművek rendszereinek, alkatrészeinek és önálló műszaki egységeinek jóváhagyásáról szóló, 2007. szeptember 5-i 2007/46/EK európai parlamenti és tanácsi irányelvre („keretirányelv”) (1) és különösen annak 39. cikke (2) bekezdésére,
tekintettel a könnyű személygépjárművek és haszongépjárművek (Euro 5 és Euro 6) kibocsátás tekintetében történő típusjóváhagyásáról és a járműjavítási és -karbantartási információk elérhetőségéről szóló, 2007. június 20-i 715/2007/EK európai parlamenti és tanácsi rendeletre (2) és különösen annak 5. cikke (3) bekezdésére,
tekintettel a nehéz tehergépjárművek kibocsátásai (Euro VI) tekintetében a gépjárművek és motorok típusjóváhagyásáról, a járművek javítására és karbantartására vonatkozó információkhoz való hozzáférésről, a 715/2007/EK rendelet és a 2007/46/EK irányelv módosításáról, valamint a 80/1269/EGK, a 2005/55/EK és a 2005/78/EK irányelv hatályon kívül helyezéséről szóló, 2009. június 18-i 595/2009/EK európai parlamenti és tanácsi rendeletre (3) és különösen annak 5. cikke (4) bekezdésére,
mivel:
(1)
A 715/2007/EK rendelet, valamint a könnyű személygépjárművek és haszongépjárművek (Euro 5 és Euro 6) kibocsátás tekintetében történő típusjóváhagyásáról és a járműjavítási és -karbantartási információk elérhetőségéről szóló 715/2007/EK európai parlamenti és tanácsi rendelet módosításáról és végrehajtásáról szóló, 2008. július 18-i 692/2008/EK bizottsági rendelet (4) közös műszaki előírásokat határoz meg a gépjárművek és a pótalkatrészek kibocsátás tekintetében történő típusjóváhagyásához, valamint szabályokat állapít meg a használatban lévő járművek megfelelőségére, a kibocsátáscsökkentő berendezések élettartamára, a fedélzeti diagnosztikai (OBD) rendszerekre, a tüzelőanyag-fogyasztás mérésére, valamint a járműjavítási és -karbantartási információk hozzáférhetőségére vonatkozóan.
(2)
A 2007. szeptember 5-i 2007/46/EK irányelv megállapítja a gépjárművek és pótkocsijaik, valamint az ilyen járművek rendszerei, alkatrészei és önálló műszaki egységei jóváhagyásának keretét. Rendelkezik a típus-jóváhagyási dokumentumok formátumáról, és meghatározza a motorjellemzők meghatározásához szükséges alapértékeket, többek között a motorteljesítményre vonatkozó értékeket és a teljesítménnyel kapcsolatos paramétereket.
(3)
A 692/2008/EK rendelet szerint kiadott EK-típusjóváhagyási szám betűjeleket is tartalmaz (Euro 5 és Euro 6 szint), amelyek a jóváhagyás alapját képező kibocsátási határértékeket és fedélzeti diagnosztikai követelményeket jelölik. Mindegyik, betűjellel azonosított lépés kötelező határidőt tartalmaz az új járműtípusok, valamint minden új jármű tanúsítására, valamint a nyilvántartásba vétel utolsó dátumát is magában foglalja.
(4)
E követelmények kötelezővé válásáig a járműgyártók szigorúbb követelmények alapján is kérhetnek típusjóváhagyást a járművekre. Az új Euro 6 szintek révén még azelőtt lehetővé válik az alacsonyabb kibocsátási szintű gépjárművek tanúsítása, hogy e kibocsátási szintek hatályba lépnének.
(5)
A nehéz tehergépjárművek kibocsátásai (Euro VI) tekintetében a gépjárművek és motorok típusjóváhagyásáról, a járművek javítására és karbantartására vonatkozó információkhoz való hozzáférésről, a 715/2007/EK rendelet és a 2007/46/EK irányelv módosításáról szóló, 2009. június 18-i 595/2009/EK európai parlamenti és tanácsi rendelet 2013. december 31-i hatállyal hatályon kívül helyezte a gépjárművek motorteljesítményére vonatkozó tagállami jogszabályok közelítéséről szóló, 1980. december 16-i 80/1269/EGK tanácsi irányelvet (5). A 80/1269/EGK irányelv rendelkezéseit ezért át kell vezetni a 715/2007/EK rendeletbe.
(6)
A 692/2008/EK rendelet és az 582/2011/EU rendelet meghatározza azokat a referencia-tüzelőanyagokat, amelyeket a járműgyártóknak a 715/2007/EK rendelet és az 595/2009/EK rendelet szerinti kibocsátásmérések elvégzéséhez használniuk kell. A referencia-tüzelőanyagok kémiai tulajdonságai a 692/2008/EK rendelet elfogadásakor a piacon legelterjedtebb tüzelőanyagok tulajdonságait tükrözik. Mivel azonban a bio-tüzelőanyagok használata az utóbbi években egyre gyakoribbá vált, a referencia-tüzelőanyagok specifikációit az uniós piacon jelenleg forgalomban lévő és a közeljövőben elérhetővé váló tüzelőanyagokhoz kell igazítani.
(7)
A 692/2008/EK rendeletben és az 582/2011/EU rendeletben megadott tüzelőanyagokat tehát össze kell hangolni a könnyű és nehéz haszonjárművekre vonatkozó eljárások harmonizálása és ezáltal a típusjóváhagyással kapcsolatos költségek csökkentése érdekében.
(8)
A 2007/46/EK irányelvet, a 692/2008/EK rendeletet és az 582/2011/EU rendeletet ezért ennek megfelelően módosítani kell.
(9)
Az e rendeletben előírt intézkedések összhangban vannak a „Műszaki Bizottság - Gépjárművek” bizottság véleményével,
ELFOGADTA EZT A RENDELETET:
1. cikk
A 2007/46/EK irányelv módosítása
A 2007/46/EK irányelv I., III., IV., IX. és XI. melléklete e rendelet I. mellékletének megfelelően módosul.
2. cikk
A 692/2008/EK rendelet módosítása
A 692/2008/EK rendelet a következőképpen módosul:
1.
A 2. cikk az alábbi 37., 38., 39. és 40. ponttal egészül ki:
„37. »hasznos teljesítmény«: próbapadon a forgattyústengely vagy annak megfelelője végén adott motorsebességnél vagy fordulatszámnál a XX. melléklet (Az elektromos hajtóművek hasznos motorteljesítményének, hasznos teljesítményének és legnagyobb 30 perces teljesítményének mérése) szerinti segédberendezésekkel mérhető és a légköri referenciaviszonyok mellett meghatározott teljesítmény;
38. »legnagyobb hasznos teljesítmény«: a motor teljes terhelés mellett mért legnagyobb hasznos teljesítménye;
39. »legnagyobb 30 perces teljesítmény«: az elektromos hajtóműnek a 85. sz. ENSZ-EGB-előírás 5.3.2. szakasza szerint meghatározott, egyenáramon mért legnagyobb hasznos teljesítménye (6);
40. »hidegindítás«: a motor hűtőfolyadékának hőmérséklete (vagy azzal egyenértékű hőmérséklet) a motor indításakor legfeljebb 35 °C, és legfeljebb 7 K-nel magasabb a motor indításakor mérhető környezeti hőmérsékletnél (amennyiben ismert).”
2.
A 3. cikk (1) bekezdése helyébe a következő rendelkezés lép:
„(1) A kibocsátás és a járműjavítási és -karbantartási információk tekintetében történő EK-típusjóváhagyás megszerzéséhez a gyártónak igazolnia kell, hogy a járművek megfelelnek az e rendelet III-VIII., X-XII., XIV., XVI. és XX. mellékletében ismertetett vizsgálati eljárásoknak. A gyártónak arról is gondoskodnia kell, hogy a járművek megfeleljenek a referencia-tüzelőanyagok e rendelet IX. mellékletében ismertetett specifikációinak.”
3.
A 6. cikk (1) bekezdése helyébe a következő rendelkezés lép:
„(1) Ha az összes vonatkozó követelmény teljesül, a jóváhagyó hatóság megadja az EK-típusjóváhagyást és a 2007/46/EK irányelv VII. mellékletében meghatározott számozási rendszerrel összhangban típus-jóváhagyási számot ad ki.
A 2007/46/EK irányelv VII. mellékletében foglalt rendelkezéseket is figyelembe véve a típus-jóváhagyási szám 3. részét az e rendelet I. mellékletének 6. függeléke szerint kell meghatározni.
A jóváhagyó hatóság nem adhatja ugyanazt a számot másik járműtípusnak.
A 715/2007/EK rendelet I. mellékletének 1. táblázatában szereplő Euro 5 kibocsátási határértékeknek megfelelően jóváhagyott típusú járművek esetében a vonatkozó előírások akkor tekinthetők teljesítettnek, ha az összes alábbi feltétel teljesül:
a)
a 13. cikkben foglalt előírások teljesülnek;
b)
a járművet a 06. módosítássorozattal módosított 83. sz. ENSZ-EGB-előírás, a 85. sz. ENSZ-EGB-előírás, a 01. módosítássorozattal módosított 101. sz. ENSZ-EGB-előírás és kompressziós gyújtású járművek esetében a 03. módosítássorozattal módosított 24. sz. ENSZ-EGB-előírás III. része alapján hagyták jóvá.
A negyedik albekezdésben hivatkozott esetben a 14. cikk rendelkezéseit is alkalmazni kell.”
4.
Az I., III., IV., IX., XI. és XII. melléklet e rendelet II. mellékletének megfelelően módosul.
5.
A rendelet a XX. melléklettel egészül ki, ennek szövegét e rendelet III. melléklete tartalmazza.
3. cikk
Az 582/2011/EU rendelet módosítása
Az 582/2011/EU rendelet VIII. és IX. melléklete e rendelet IV. mellékletének megfelelően módosul.
4. cikk
Átmeneti rendelkezések
(1) 2015. január 1-jétől a gyártók e rendeletnek megfelelő megfelelőségi nyilatkozatokat adnak ki.
(2) A 692/2008/EK rendelet XX. mellékletének való megfelelés céljából azok a megfelelőségi nyilatkozatok, amelyeket e rendelet hatálybalépése előtt a 80/1269/EGK irányelvnek és/vagy a 85. sz. ENSZ-EGB-előírásnak való megfelelés igazolását követően adtak ki, 2018. augusztus 31-éig érvényben maradnak.
(3) E rendelet IV. melléklete az 582/2011/EU rendelet I. melléklete 9. függeléke 1. táblázatának C sorában megadott időpontoktól alkalmazandó.
5. cikk
Hatálybalépés
Ez a rendelet az Európai Unió Hivatalos Lapjában való kihirdetését követő huszadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2014. február 11-én.

Labels: 7
8
14
20